《从军有苦乐行（时从司空鱼公北征）》
唐代·李益

劳者且莫歌，我欲送君觞。从军有苦乐，此曲乐未央。

仆居在陇上，陇水断人肠。东过秦宫路，宫路入咸阳。

时逢汉帝出，谏猎至长杨。讵驰游侠窟，非结少年场。

一旦承嘉惠，轻身重恩光。秉笔参帷帟，从军至朔方。

边地多阴风，草木自凄凉。断绝海云去，出没胡沙长。

参差引雁翼，隐辚腾军装。剑文夜如水，马汗冻成霜。

侠气五都少，矜功六郡良。山河起目前，睚眦死路傍。

北逐驱獯虏，西临复旧疆。昔还赋馀资，今出乃赢粮。

一矢弢夏服，我弓不再张。寄语丈夫雄，若乐身自当。

作者简介：李益(约750—约830)， 唐代诗人，字君虞，祖籍凉州姑臧（今甘肃武威市凉州区），后迁河南郑州。大历四年(769)进士，初任郑县尉，久不得升迁，建中四年(783)登书判拔萃科。因仕途失意，后弃官在燕赵一带漫游。以边塞诗作名世，擅长绝句，尤其工于七绝。